SET ปิดบวก 15 จุด ขานรับ “ครม.” ออกมาตรการช่วยปชช.-กระตุ้นท่องเที่ยว
SET ปิดบวก 15 จุด ขานรับ “ครม.” ออกมาตรการช่วยค่าครองชีพประชาชน-กระตุ้นท่องเที่ยว แนวโน้มพรุ่งนี้คาดแกว่งในกรอบ ให้แนวรับ 1,549-1,500 จุด และแนวต้าน 1,580-1,590 จุด
SET ปิดบวก 15 จุด ขานรับ “ครม.” ออกมาตรการช่วยค่าครองชีพประชาชน-กระตุ้นท่องเที่ยว แนวโน้มพรุ่งนี้คาดแกว่งในกรอบ ให้แนวรับ 1,549-1,500 จุด และแนวต้าน 1,580-1,590 จุด
21 มิ.ย. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้รีบาวด์ตาม Sentiment ตลาดหุ้นในต่างประเทศ นอกจากนั้นยังได้รับจิตวิทยาเชิงบวกจากแนวโน้มกำลังซื้อในประเทศที่จะดีขึ้น หลังคณะรัฐมนตรี (ครม.) เห็นชอบมาตรการบรรเทาความเดือดร้อนให้กับประชาชนอย่างเร่งด่วน เช่น ตรึงราคาขายปลีกก๊าซ NGV,การคงราคาขายปลีกก๊าซ NGV ให้กับผู้ขับขี่รถแท็กซี่อีก 3 เดือน, การกำหนดราคาขายปลีกก๊าซ LPG 408 บาทต่อถัง 15 กก.3 เดือน และขยายเวลาช่วยเหลือส่วนลดราคาก๊าซ LPG แก่ร้านค้า หาบเร่ แผงลอยอาหารที่ถือบัตรสวัสดิการแห่งรัฐไม่เกิน 100 บาท/ราย/เดือน ออกไปอีก 3 เดือน อีกทั้งยังเห็นชอบมาตรการหนุนการท่องเที่ยวเมืองหลัก เมืองรอง และขยายเวลาเราเที่ยวด้วยกันเฟส 4 ปัจจัยดังกล่าวส่งผลดีต่อหุ้นกลุ่มค้าปลีก และกลุ่มท่องเที่ยว อย่าง CENTEL, ERW
ขณะที่ครม.ยังได้ขอความร่วมมือจากผู้ค้าน้ำมันคงค่าการตลาดน้ำมันเชื้อเพลิงกลุ่มดีเซลหมุนเร็วไม่เกิน 1.40 บาท/ลิตร ส่วนมาตรการขอความร่วมมือกลุ่มโรงกลั่นน้ำมันและโรงแยกก๊าซนำส่งกำไรส่วนหนึ่งเข้ากองทุนน้ำมันและลดราคาขายปลีกน้ำมันในช่วงวิกฤติน้ำมันแพง คาดว่าจะมีการหารือกันในช่วงปลายสัปดาห์นี้ ซึ่งน่าจะกระทบกับหุ้นกลุ่มโรงกลั่นในระยะถัดไป
สำหรับแนวโน้มการลงทุนในวันพรุ่งนี้ นายกรภัทร คาดว่า ตลาดฯ น่าจะแกว่งตัวในกรอบ ให้แนวรับไว้ที่ 1,549-1,500 จุด และแนวต้าน 1,580-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 2,247.42 ล้านบาท ปิดที่ 33.75 บาท เพิ่มขึ้น 0.50 บาท
PTTEP มูลค่าการซื้อขาย 1,941.86 ล้านบาท ปิดที่ 163.00 บาท เพิ่มขึ้น 4.50 บาท
AOT มูลค่าการซื้อขาย 1,796.89 ล้านบาท ปิดที่ 69.75 บาท เพิ่มขึ้น 0.50 บาท
BANPU มูลค่าการซื้อขาย 1,785.20 ล้านบาท ปิดที่ 12.80 บาท เพิ่มขึ้น 0.30 บาท
BDMS มูลค่าการซื้อขาย 1,727.13 ล้านบาท ปิดที่ 24.80 บาท เพิ่มขึ้น 0.40 บาท